b"\n_START_ARTICLE_\nJeremiah Horrocks\n_START_SECTION_\nVida\n_START_PARAGRAPH_\nLa data de naixement de Horrocks \xc3\xa9s incerta. Va n\xc3\xa9ixer a Toxteth, un llogaret a uns cinc quil\xc3\xb2metres de Liverpool. Sembla que el seu pare era camperol, per\xc3\xb2 alguns membres de la fam\xc3\xadlia eren constructors de rellotges._NEWLINE_Va ingressar com a becari al Emmanuel College de la Universitat de Cambridge el 18 de maig de 1632, on va coincidir amb John Wallis. Per les dades que d\xc3\xb3na Wallis a la seva autobiografia, podria ser que Horrocks hagu\xc3\xa9s nascut el 1617. Va deixar la universitat el 1635 sense graduar-se i el 1639 va ser ordenat sacerdot._NEWLINE_Poc abans d'abandonar Cambridge va fer amistat amb William Crabtree, un ric comerciant de Manchester molt aficionat a l'astronomia, amb qui va mantenir una densa correspond\xc3\xa8ncia fins a la data de la seva mort._NEWLINE_Des de juny de 1639 fins al juliol de 1640 va ser rector de Much Hoole molt a la vora de Liverpool. Va morir sis mesos m\xc3\xa9s tard al seu poble natal quan nom\xc3\xa9s tenia vint-i-dos anys.\n_START_SECTION_\nObra\n_START_PARAGRAPH_\nHorrocks no va publicar res durant la seva curta vida. Els seus manuscrits van ser repartits: una part va anar a parar al seu germ\xc3\xa0 Jonas a Irlanda i s'ha perdut; els que van quedar a la seva casa de Toxteth van ser destru\xc3\xafts durant la guerra civil anglesa per una partida de soldats incontrolats; algunes anotacions les va salvar Jeremiah Sharkeley, qui les va fer servir per compilar les Tabulae Briyannicae, per\xc3\xb2 es van destruir durant el gran foc de Londres (1666); Crabtree es va quedar amb els restants i, probablement, m\xc3\xa9s importants manuscrits i correspond\xc3\xa8ncia de Horrocks. Aquest lot va ser comprat per Worthington (un col\xc2\xb7lega seu de l'Emmanuel College) a la mort de Crabtree i posteriorment va passar a la Royal Society; actualment es troben a l'Observatori Reial de Greenwich._NEWLINE_Aquests manuscrits, en diferents estats d'elaboraci\xc3\xb3, van ser reconstru\xc3\xafts i tradu\xc3\xafts al llat\xc3\xad per John Wallis i publicats el 1672-1673, sota el t\xc3\xadtol d'Opera Posthuma i, en algunes edicions, amb el sots-t\xc3\xadtol Opuscula Astronomica._NEWLINE_El seu manuscrit sobre el tr\xc3\xa0nsit de Venus, Venus in Sole visa, havia estat publicat el 1662 per Hevelius i no es coneix exactament com va arribar a les mans de l'astr\xc3\xb2nom polon\xc3\xa8s aquest manuscrit, actualment desaparegut."